## Odluka o koncesiji pomorskog dobra u svrhu gospodarskog korištenja luke posebne namjene - luke nautičkog turizma Cres

### NN 138/1998 (21.10.1998.), Odluka o koncesiji pomorskog dobra u svrhu gospodarskog korištenja luke posebne namjene - luke nautičkog turizma Cres

# VLADA REPUBLIKE HRVATSKE

Na temelju članka 28. stavka 3. Zakona o morskim lukama ("Narodne novine",
broj 108/95) Vlada Republike Hrvatske je na sjednici održanoj 15. listopada
1998. godine donijela

## **ODLUKU**

### **O KONCESIJI POMORSKOG DOBRA U SVRHU GOSPODARSKOG KORIŠTENJA LUKE POSEBNE NAMJENE - LUKE NAUTIČKOG TURIZMA CRES**

I.

Na temelju prijave u skladu s člankom 65. Zakona o morskim lukama ("Narodne
novine", broj 108/95) i mišljenja Stručnog tijela za ocjenu koncesija osnovanog
sukladno članku 63. stavku 2. Pomorskog zakonika, prihvaća se prijava postojećeg
korisnika luke posebne namjene, Adriatic Croatia International Club d.d.
Opatija (u daljnjem tektu: Ovlaštenik), te se daje ovlaštenje za daljnje
gospodarsko korištenje luke posebne namjene - luke nautičkog turizma Cres.

Prijavi korištenja luke posebne namjene sukladno članku 11. Uredbe o
postupku dodjele koncesije i načinu određivanja granice za luke posebne
namjene ("Narodne novine", broj 108/96) priložena je propisana dokumentacija
koja čini sastavni dio ove Odluke kao Prilog 1., a ne objavljuje se u "Narodnim
novinama".

Pomorsko dobro koje je predmet ove Odluke u svrhu gospodarskog korištenja
luke posebne namjene - luke nautičkog turizma Cres, obuhvaća:

područje koje započinje na morskoj obali gdje se rub školjere spaja
sa morskim rubom šetnice u grafičkom prilogu označeno točkom 1., te ide
prema istoku, sječe šetnicu dolazi do točke 2. koja se nalazi na zidu uz
šetnicu. Tim zidom nastavlja prema jugu do točke 3. koja je na rubu prilazne
ceste luke nautičkog turizma, te nastavlja dalje prema jugu rubom prilazne
ceste te dolazi do ulazne rampe koja je označena točkom 4. Smjerom rampe
siječe cestu do točke 5. gdje se lomi prema jugu i ide rubom ceste do makadamske
ceste do točke 6., siječe makadamsku cestu i izbija na morski rub označen
točkom 7. Morskim rubom makadamske ceste odnosno žičanom ogradom luke nastavlja
prema jugu, te polukružno izbija na južni rub izvlačilišta za brodice,
te tim rubom produžava do morske obale gdje dolazi do točke 8. gdje završava
kopnena granica.

Katastarske čestice su k.o. Cres i to k.č. 4363, 4355, 4356, 4357, 4358,
4359, 4360, 4352, 4351, 4361, 4362, te dijelove k.č. 5298, 4294, 4295,
4296, 4354, 4353, 4345, 4350, 4349, 4364, 4365, 4366, 4367, 4368, 4393,
4394, 4395, 4399, 4400, 4401, 4402, 4403, 4404, 4428, 4432 i 4429 u ukupnoj
površini kopnenog dijela 35052.34 m˛ i površina morskog dijela 100876.389
m2.

- morski akvatorij omeđen je spojnicom točaka

```
           Y              X
 9      5 454 197       4 978 161
10      5 454 111       4 978 385
11      5 453 977       4 978 541
12      5 454 017       4 978 630
13      5 454 162       4 978 738
```

Pomorsko dobro lučko područje iz prethodnog stavka ucrtano je na snimci
stvarnog stanja u mjerilu 1:1000 koji čini sastavni dio ove Odluke kao
Prilog 2., a ne objavljuje se u "Narodnim novinama".

II.

Koncesija se daje u svrhu gospodarskog korištenja postojeće luke posebne
namjene - luke nautičkog turizma.

Ovlaštenik se obvezuje da pomorsko dobro koje ovom Odlukom dobija na
gospodarsko korištenje koristi isključivo za svoje posebne potrebe, odnosno
da koristi zemljište - pomorsko dobro i sve objekte podgradnje i nadgradnje
navedene u popisu objekata podgradnje i nadgradnje koji čine sastavni dio
ove Odluke kao Prilog 3., a ne objavljuje se u "Narodnim novinama", za
obavljanje djelatnosti za koje je registriran.

Ovlaštenik ne može bez izričitog odobrenja davatelja koncesije prenositi
na drugog bilo koje pravo koje stječe koncesijom.

III.

Ovlaštenik je dužan gospodarski koristiti luku u skladu sa hrvatskim
zakonima i podzakonskim aktima, te je dužan za svaku eventualnu gradnju
ili rekonstrukciju na lučkom području u redovnoj proceduri ishoditi suglasnost
davatelja koncesije te lokacijsku, i građevinsku dozvolu.

IV.

Davatelj koncesije daje na korištenje pomorsko dobro navedeno u točki
I. ove Odluke Ovlašteniku na vremensko razdoblje od 32 godine računajući
od dana potpisa Ugovora o koncesiji.

V.

Za korištenje pomorskog dobra navedenog u točki I. ove Odluke Ovlaštenik
se obvezuje da će uredno plaćati davatelju koncesije godišnju naknadu.

Godišnja naknada koju Ovlaštenik plaća za korištenje pomorskog dobra
sastoji se iz dva dijela:

a) stalni dio u iznosu od 0,70 kuna po m2 zauzete površine
godišnje.

b) promjenjivi dio naknade u iznosu od 2,5% od prihoda luke godišnje.

Navedena naknada plaća se na sljedeći način:

- stalni dio naknade plaća se od trenutka zaključivanja Ugovora o koncesiji,
u roku od 45 dana. Za sljedeće godine naknada se plaća uvijek za tekuću
godinu unaprijed do 1. ožujka. Za godinu u kojoj je dana koncesija i za
godinu u kojoj koncesija ističe, razmjerno preostalim mjesecima korištenja;

- promjenjivi dio naknade plaća se u dva obroka i to prema prihodu u
prvih šest mjeseci do 1. rujna, a za ostvareni prihod drugih šest mjeseci
do 1. ožujka u narednoj godini.

VI.

Na temelju ove Odluke ovlašćuje se ministar pomorstva, prometa i veza
da sklopi Ugovor o koncesiji pomorskog dobra iz točke I. ove Odluke, kojim
će se detaljno urediti ovlaštenja Davatelja koncesije, te prava i obveze
Ovlaštenika, posebice u odnosu na zaštitu okoliša, održavanje i osiguranje
luke.

VII.

Obvezuje se koncesionar da sukladno članku 6. i članku 7. stavak 1.
Pravilnika o evidenciji i obilježavanju pojasa pomorskog dobra dostavi
Povjerenstvu za granice nadležne županije u roku od 4 mjeseca, od dana
donošenja ove Odluke, izrađeni geodetski elaborat radi razgraničenja pomorskog
dobra i/ili dovođenja u sklad katastra zemljišta i/ili zemljišnih knjiga
sa stvarnim stanjem na terenu, te provedbe članka 1038. Pomorskog zakonika.

Ako Ovlaštenik u roku 30 dana od dana donošenja ove Odluke ne potpiše
Ugovor o koncesiji pomorskog dobra, gubi sva prava određena ovom Odlukom.

VIII.

Ova Odluka stupa na snagu danom donošenja, a objavit će se u "Narodnim
novinama".

Klasa: 934-01/98-02/04
Urbroj: 5030116-98-2
Zagreb, 15. listopada 1998.

Predsjednik
**mr. Zlatko Mateša,** v. r.

Odluka, NN 138/1998-1691